Thomas Strakosha

**Thomas Fotaq Strakosha** (lindur më 19 mars 1995) është një futbollist profesionist shqiptar i cili luan si portier për klubin grek AEK Athina dhe kombëtaren shqiptare.

## Karriera me klube
### Lazio
#### 2012–2015: Ngjitja në ekipin e parë
Strakosha e nisi karrierën e tij si futbollist në vitin 2011 te Panionios. Një vit më pas, klubi italian Lazio e bleu për 75,000 €. Ai ishte titullar me ekipin e të rinjëve, duke fituar Campionato Nazionale Primavera në sezonin 2012–13 pasi mposhti Atalantën në finale me rezultatin 3–0.

Strakosha u bë pjesë e ekipit të parë të Lazios në gjysmën e dytë të sezonit 2012–13, duke u emëruar portieri i tretë pas Federico Marchettit dhe Albano Bizzarrit. Ai ishte në stol në finalen e kupës kundër Romës, ku Lazio fitoi 1–0; ky ishte trofeu i parë i Strakoshës si profesionist. Disa muaj më pas, ai ishte rezervë në humbjen 4–0 kundër Juventusit në ndeshjen e superkupës.

Strakosha vazhdoi të ishte portieri i tretë i ekipit gjatë sezonit 2013–14, duke mos luajtur asnjë ndeshje zyrtare. Pavarësisht kësaj, ai firmosi një kontratë të re me klubin deri në qershor 2019. Më 21 maj 2015, ai ishte një zëvëndësim i papërdorur në humbjen 2–1 kundër Juventusit në finalen e kupës.

#### 2015–2016: Huazimi te Salernitana
Në korrik 2015, Strakosha u huazua te Salernitana në Serie B për një sezon. Ai bëri debutimin e tij si profesionist më 9 gusht në fitoren minimale 1–0 kundër Pisës në raundin e dytë të kupës. Një javë më pas, ai ishte protagonist me disa pritje në fitoren kundër Chievos, me Salernitanën që kaloi në raundin tjetër.

Debutimi i Strakoshës në kampionat erdhi më 6 shtator në fitoren 3–1 kundër Avellinos në javën hapëse të Serie B. Pavarësisht se e nisi sezonin si titullar, Strakosha e humbi vendin e titullarit kundrejt Pietro Terraccianos, i cili konsiderohej zgjedhja e parë e trajnerit Vincenzo Torrente. Ai e mbylli sezonin me 11 ndeshje në kampionat dhe 2 në kupë.

#### 2016–2020: Rikthimi dhe vitet si titullar
[majtas|220px|parapamje|Strakosha (me të kuqe) para nisjes së ndeshjes kundër [FC Dynamo Kyiv|Dynamo Kyiv në Ligën e Evropës, 15 mars 2018.]]
Strakosha u rikthye te Lazio në korrik 2016 pas mbarimit të huazimit te Salernitana. Ai bëri debutimin zyrtar me Lazion më 20 shtator kundër Milanit, duke përfituar nga dëmtimet e Marchettit dhe Etrit Berishës. Pavarësisht humbjes 2–0, Strakosha u emërua lojtari më i mirë i ekipit të tij. Pesë ditë më pas, ai e mbajti portën e paprekur në fitoren 2–0 kundër Empolit në ndeshjen e dytë të tij në Serie A; paraqitja e tij u komplimentua nga portieri legjendar Dino Zoff, i cili deklaroi: "Unë nuk mund ta gjykoj me vetëm dy ndeshje, por sipas meje, ai ka luajtur mirë në të dyja ndeshjet."

Më 22 shkurt 2017, Strakosha firmosi një kontratë të re pesë-vjeçare me klubin. Ai e ruajti vendin e titullarit deri në përfundim të sezonit, duke mbledhur 1844 minuta në fushë. Më 17 maj, ai ishte titullar në finalen e kupës të cilën Lazio e humbi sërisht kundër Juventusit.

Strakosha e nisi sezonin e ri duke fituar superkupën pasi Lazio mposhti 3–2 Juventusin falë një goli në minutën e fundit të Alessandro Murgias. Më 14 tetor, në ndeshjen kundër tyre në kampionat, ai priti një penallti ndaj argjentinasit Paulo Dybala duke ndihmuar Lazion të fitonte 2–1 në transfertë. Kjo ishte penalltia e parë që Strakosha priti në Serie A si dhe humbja e parë e Juventusit në shtëpi që nga gushti 2015.

Më 29 shtator 2019, Strakosha regjistroi ndeshjen e tij të 100të në Serie A në fitoren komode 4–0 kundër Genoas. Ai e mbylli sezonin duke luajtur në të 38 ndeshjet e kampionatit, 11 prej të cilave pa pësuar gol.

#### 2020–2022: Sezonet e fundit në Romë dhe largimi
Në sezonin 2020–21, forma e Strakoshës pësoi rënje, duke bërë disa gabime në nisjen e sezonit. Kjo gjë bëri që ai ta humbiste vendin e titullit kundrejt portierit veteran Pepe Reina, duke bërë që t'a mbyllte sezonin me vetëm 9 ndeshje. Ai e nisi sezonin e ri si rezerva e Reinës, megjithatë e fitoi sërisht vendin e titullarit në dhjetor, duke e mbyllur sezonin me 23 ndeshje në kampionat.

Strakosha u largua në përfundim të sezonit si lojtar i lirë pasi vendosi të mos e rinovonte kontratën. Ai luajti gjithsej 208 ndeshje në të gjitha kompeticionet me klubin kryeqytetas, duke e mbajtur portën e paprekur në 62 raste.

### Brentford
Më 14 korrik 2022, Strakosha firmosi një kontratë tre-vjeçare me klubin anglez Brentford. Në sezonin e tij të parë në Angli, ai ishte rezerva e spanjollit David Raya, duke mos luajtur asnjë ndeshje në Premier Ligë; dy ndeshjet e tij të vetme erdhën kundër West Ham United në Kupën FA (humbje 1–0) dhe kundër Colchester United në Kupën e Ligës (fitore 2–0).

Në sezonin 2023–24, Strakosha bëri debutimin e tij në Premier Ligë në humbjen 2–1 kundër Manchester United në Old Trafford më 7 tetor 2023.

### AEK Athina
Në korrik 2024, Strakosha u transferua te AEK-u i Athinës si lojtar i lirë. Ai firmosi një kontratë pesë-vjeçare me rrogë 1 milion € në vit.

## Karriera ndërkombëtare
### Të rinjtë
parapamje|djathtas|Strakosha me ekipin nën-21.
Në vitin 2012, Strakosha u thirr për herë të parë në ekipin nën-17 nga trajneri Džemal Mustedanagić për raundin elite të UEFA Kampionatit Evropian nën-17. Ai nuk u aktivizua në asnjë ndeshje në grup, duke qëndruar si rezerva si Aldo Teqjës. Pas kësaj, ai u bë pjesë e ekipit nën-19 të drejtuar nga babai i tij për kualifikueset e UEFA Kampionatit Evropian nën-19 2013, duke luajtur si titullar në të tre ndeshjet e Grupit 7. Ai gjithashtu luajti si titullar edhe në kualifikueset e edicionit të vitit të ardhshëm, por Shqipëria sërisht nuk u kualifikua.

Më 14 gusht 2013, Strakosha bëri debutimin e tij me ekipin nën-21 në humbjen 1–0 kundër Austrisë në ndeshjen e tretë kualifikueset të UEFA Kampionatit Evropian nën-21 2015. Ai u aktivizua edhe në tre ndeshje të tjera; Shqipëria e mbylli grupin kualifikues në vendin e fundit. Ai ishte titullar në fushatën kualifikuese të UEFA Kampionatit Evropian 2017, duke luajtur shtatë nga dhjetë ndeshje. Në shtator 2016, ai u emërua kapiten i ekipit pas ngjitjes së Amir Rrahmanit në ekipin e parë.

### Ekipi i parë
Në gusht 2016, Strakosha u ftua në ekipin e parë nga trajneri Gianni De Biasi për ndeshjen miqësore kundër Marokut dhe ndeshjen hapëse kualifikuese të FIFA Kupës së Botës 2018 kundër Maqedonisë. Debutimi i tij i erdhi në mars 2017 në humbjen 2–0 në transfertë kundër Italisë në ndeshjen e rradhës kualifikuese. Ai luajti edhe një tjetër ndeshje kualifikuese, një fitore 3–0 kundër Izraelit, në pjesën e mbetur të kualifikueseve; Shqipëria nuk u kualifikua në Kupën e Botës.

Strakosha luajti ndeshjen e tij të parë si kapiten më 17 tetor 2023 në fitoren 2–0 kundër Bullgarisë në Air Albania Stadium. Ai luajti tre ndeshje në fushatën historike kualifikuese të Shqipërisë për UEFA Euro 2024, duke e mbajtur portën e paprekur në fitoren 2–0 kundër Polonisë dhe barazimin pa gola kundër Ishujve Faroe. Shqipëria u kualifikua në turnament si fitues i grupit.

## Profili i lojtarit
Strakosha është një portier shtatlart dhe i shkathët, i cili dallohet për reflekset e tij dhe pritjet qëndrore. Ai gjithashtu njihet për hedhjet e ultra, pavarësisht gjatësisë së tij. Pavarësisht këtyre aftësive, Strakosha është kritikuar për largimet e topit nga zona e tij, të konsideruara të pasakta, si dhe për lojën me këmbë.

## Jeta personale
Strakosha ka lindur në Athinë të Greqisë. Babai i tij, Foto Strakosha, është një nga portierët më të mirë në historinë e ekipit kombëtar, si dhe ka luajtur me disa klube në Shqipëri dhe Greqi. Vëllai i tij, Dhimitri, ka luajtur si futbollist në Shqipëri. Në vitin 2017, Thomas deklaroi se idhulli i tij i futbollit ishte italiani Gianluigi Buffon.

## Statistikat e karrierës
### Klube
### Kombëtarja
## Trofe
### Klube
;Lazio
*Coppa Italia: 2012–13, 2018–19
*Supercoppa Italiana: 2017, 2019

## Referime 
## Lidhje të jashtme
*Thomas Strakosha – Rekordi në kompeticionet e UEFAs
*Thomas Strakosha te National Football Teams
*Thomas Strakosha te Federata Shqiptare e Futbollit